b'\n_START_ARTICLE_\nPaulo Dybala\n_START_SECTION_\nSeurajoukkueura\n_START_PARAGRAPH_\nDybalan kasvattajaseura on Instituto, jonka riveiss\xc3\xa4 h\xc3\xa4n teki my\xc3\xb6s ammattilaisdebyyttins\xc3\xa4 Argentiinan toiseksi korkeimmalla sarjatasolla vuonna 2011. Dybala pelasi seurassa kauden 2011\xe2\x80\x932012 aikana 38 ottelua ja teki niiss\xc3\xa4 17 maalia, jotka poikivat siirron Italian Serie A:ssa pelanneeseen Palermoon kes\xc3\xa4ll\xc3\xa4 2012. Seuran presidentti Maurizio Zamparini mainosti, ett\xc3\xa4 Dybala on uusi Sergio Ag\xc3\xbcero. Dybala debytoi Palermossa vuonna 2012 SS Laziota vastaan. Kaudeksi 2013\xe2\x80\x9314 Palermo putosi Serie B:hen Dybalan jatkaessa seurassa. H\xc3\xa4n teki kauden aikana viisi maalia ja johdatti Palermon takaisin Serie A:han Serie B:n ylivoimaisena mestarina. Kaudella 2014-2015 Dybala teki l\xc3\xa4pimurtonsa Serie A:ssa osuen 13 kertaa 35 ottelussa antaen my\xc3\xb6s kymmenen maalisy\xc3\xb6tt\xc3\xb6\xc3\xa4._NEWLINE_Dybala siirtyi 32 miljoonaan euron siirtosummalla Juventukseen 4. kes\xc3\xa4kuuta 2015. H\xc3\xa4n teki viisivuotisen sopimuksen seuran kanssa. Dybala debytoi seuran paidassa elokuussa 2015 Udinesea vastaan. Avausmaali syntyi seuraavalla kierroksella AS Roman verkkoon.\n_START_SECTION_\nMaajoukkueura\n_START_PARAGRAPH_\nDybalan is\xc3\xa4 on puolalaissyntyinen Boles\xc5\x82aw Dybala, joka muutti Argentiinaan Puolasta. Dybalalla on my\xc3\xb6s italialaisia sukujuuria. N\xc3\xa4in Dybala olisi voinut edustaa aikuisten maajoukkuetasolla joko Argentiinaa, Puolaa tai Italiaa. H\xc3\xa4n debytoi Argentiinan jalkapallomaajoukkueessa lokakuussa 2015 MM-karsintaottelussa Paraguayta vastaan. H\xc3\xa4n pelasi yhden ottelun MM-kilpailuissa 2018 ja nelj\xc3\xa4 ottelua Copa Am\xc3\xa9ricassa 2019. Ainoat maaottelumaalinsa h\xc3\xa4n on tehnyt marraskuussa 2018 yst\xc3\xa4vyysottelussa Meksikoa vastaan ja hein\xc3\xa4kuussa 2019 Copa Am\xc3\xa9rican pronssiottelussa Chile\xc3\xa4 vastaan.'